medieval-data/medieval-letters huggingface dataset:
CCCLXV.  Privilegium de burgo  (S. Remigii)  et de concordia intra abbatiam S. Remigii jam dicti et abbatiam de S. Nichasio .  (Anno 1113, April. 15.) [VARIN,  Archives adm. de Reims,  I, I, 264. Archiv. de Saint-Remi, liasse 17, nº 1.--Cart. B. de S. Remi, p. 7.--Cart. A, id. p. 47.]
Author: Paschalis II

PASCHALIS episcopus, servus servorum Dei, domno filio AZENARIO abbati venerabilis monasterii Sancti Remigii ejusque successoribus regulariter promovendis in perpetuum.

De Deo et homine Jesu Christo, capite videlicet nostro, scriptum est: Quoniam ipse est pax nostra qui fecit utraque unum. Item de ipso scriptum est: Qui factus est sapientia nobis a Deo et justitia. Dignum ergo est ut qui ipsius capitis membra sumus, inferioribus membris quae videlicet sunt membra de membro, debeamus secundum ipsius gratiam et pacem providere, et justitiam sapienter decernere; unde opportunum fuit dissensionis ac jurgiorum causas monasteriorum Sancti Remigii et Sancti Nichasii de medio tollere, quae inter eadem monasteria de interjacenti burgo emerserant. Sicut ergo in confratrum nostrorum Radulfi Remensis archiepiscopi et quorumdam comprovincialium episcoporum praesentia, tibi venerabilis fili Azenari, . . . et Geranno venerabili abbati sancti Nichasii ejusdem burgi jura distincta sunt, sic nostrae assertionis distinctione firmamus, ut Beati Remigii abbas in eodem burgo teneat singulariter justitiam, et ter in anno placita; communiter vero cum Remensi archiepiscopo mensuram annonae, et vini roaticium, et latronem, si ibi captus fuerit . . . Caetera beati Nichasii abbas teneat sicut in privilegii nostri adnotationibus continentur. Parochiam vero ejusdem burgi, ecclesia Beati Timothei quiete pacificeque teneat, ut nulla deinceps inter eadem monasteria super his rebus dissensionis occasio relinquatur . . . . . Datum Laterani, per manum Joannis sanctae Romanae Ecclesiae cardinalis et bibliothecarii, XVII Kalend. Maii, indictione VI, Incarnationis . . . . . anno 1114, pontificatus domni Paschalis II papae anno XIV
CCCLXVIII.  Ad Tornacensis Ecclesiae clericos.--Proprium eis concedit habere episcopum excusso Noviomensis Ecclesiae jugo.   (Anno 1114, Nov. 6.) [Dom BOUQUET,  Recueil,  XV, 55.]
Author: Paschalis II

PASCHALIS papa Tornacensis Ecclesiae decano GOTERO, archidiacono LAMBERTO, et capitulo, abbatibus et caeteris ecclesiarum praepositis.

Ecclesiam vestram non ignoramus detrimentis pluribus esse pessundatam, quod tantis jam temporibus proprii sit pastoris adminiculo destituta. Bonorum etiam relatione comperimus, quod tanta jam hominum multitudo hic creverit, ut necessario proprium desideret antistitem, etiamsi antiquitus non habuisset. Igitur et sacrorum canonum sanctionibus, et praedecessoris nostri sanctae memoriae Urbani papae, qui hoc ipsum deliberaverat, studio compellimus Ecclesiae vestrae cardinalem restituere sacerdotem. Vestram itaque universitatem litteris praesentibus commonemus, et auctoritate apostolica praecipimus, ut, communicato comprovincialium episcoporum Morinensis et Atrebatensis consilio, pastoris electionem canonibus congruentem, remotis dilationibus, faciatis, ut a Noviomensi Ecclesia vestra penitus avellatur. Ei quem elegerit fratrum consensus obedientiae munus injungimus, ut electionem ipsam suscipiat, nisi se sacris persenserit canonibus prohiberi. Data Anagniae, VIII Idus Novembris.

Notes: (Joannis) (Lamberti)
CCCLXIX.  Ad Lambertum episcopum et canonicos Atrebatenses.   (Anno 1113, Nov. 9.) [BALUZ.  Miscell.  edit. Luc. II, 156.]
Author: Paschalis II

PASCHALIS episcopus, servus servorum Dei, dilectis fratribus LAMBERTO episcopo et canonicis Atrebatensis Ecclesiae, salutem et apostolicam benedictionem.

Dissensio quae jam diu inter vos et Sancti Vedasti monachos agitatur nos vehementer gravat. Et vos enim et illos diligimus, et inter vos concordiam et dilectionem haberi optamus. Nuper autem frivolam inter vos quaestionem ortam audivimus, de populo scilicet capellae Sancti Mauritii, quod in praecipuis festivitatibus in capella ipsa Dominici corporis et sanguinis non debent suscipere sacramenta. Quod profecto frivolum et irrationabile omnino videtur ut populus qui ad divina officia in loco ipso per totum annum admittitur, in diebus solemnibus a communione Dominici corporis et sanguinis excludatur, nisi forte interdictus sit aut aliquo crimine teneatur. Praesentibus ergo litteris dilectionem vestram monemus ut a quaestione hujusmodi desistatis, nec praedictos fratres nec presbyterum eorum qui in capella fuerit super hoc ulterius infestetis. Si qui ad matricem ecclesiam in praecipuis solemnitatibus pro celebriorum dierum gaudio accedere voluerint, nos minime prohibemus. Quod si ultra in hoc eos gravare volueritis, nos injuriam patientibus praestante Deo manum auxilii conferemus. Data Anagniae, V Idus Novembris.
CCCLXX.  Ad Lambertum Atrebatensem episcopum.   (Anno 1113, Dec. 13.) [BALUZ.  ibid.  ]
Author: Paschalis II

PASCHALIS opiscopus, servus servorum Dei, venerabili fratri LAMBERTO Atrebatensi episcopo, salutem et apostolicam benedictionem.

Infirmitatis tuae diuturnitas magnam Ecclesiae vestrae canonicis formidinem intulit ne res Ecclesiae quibusdam irruentibus deterantur. Unde nos secundum eorum petitionem opportunum duximus ejusdem Ecclesiae statui opitulante Domino providere. Monachis siquidem Sancti Vedasti, sicut in nostro et fratrum nostrorum judicio deliberatum est, ea manere concedimus quae nostrae sunt auctoritatis litteris designata. Caeterum quae ad jus vestrae Ecclesiae Atrebatensis pertinent, nec ipsis nec aliis quibuslibet in posterum invadere aut praeter episcopi et clericorum voluntatem usurpare permittimus. Porro parochiani omnes matricis ecclesiae Beatae Mariae tam infra quam extra Atrebatum eidem matrici ecclesiae primitias, decimas, oblationes solemnes, et caetera parochialia jura persolvant, illi videlicet parochiani qui ab ipsa matrice ecclesia baptismum, doctrinam, sepulturamque percipiunt. Dignum est enim ut ab eis metantur carnalia quibus spiritualia seminantur. Quod si reddere noluerint, a canonicis et canonicorum presbyteris qui super ipsos curam gerunt per episcopum coerceantur. Ab illis sacerdotibus parochiani ipsi ad communionem admittantur qui eorum confessionem suscipiunt et curam gerunt. Sane gratuitas oblationes tam matrici ecclesiae quam caeteris ecclesiis concedimus quibus ex devotione fidelium conferuntur. Si quis autem, decreti hujus tenore cognito, temere contraire tentaverit, apostolicae indignationis ultione plectatur. Data Laterani, XV Kal. Januarii, indictione VII.
CCCLXXI.  Monasterii S. Bertini Sithiensis libertatem contra Pontium abbatem Cluniace em tuetur.   (Anno 1113.) Vide Iperii Chronic. S. Bert. ap. MARTENE  Thes. Anecd.  III, 609.]
Author: Paschalis II

PASCHALIS episcopus, servus servorum Dei, etc.

Ad hoc nos disponente Domino, etc Datum anno Domini 1113.
CCCLXXII.  Ad Guillelmum archiepiscopum Vesuntionensem.   (Anno 1100-1114.) [MANSI,  Concil.,  XXI, 141.]
Author: Paschalis II

PASCHALIS episcopus, servus servorum Dei, venerabili fratri GUIDONI Viennensi archiepiscopo, apostolicae sedis legato, salutem et apostolicam benedictionem.

Controversia, quae inter Bisuntinos canonicos Sancti Joannis et Sancti Stephani, tanto jam tempore voluta et revoluta est, canonico tandem apud nos judicio noveris esse decisam. Cum enim et illi, videlicet canonici S. Joannis, per multos jam annos, episcopalem sedem in ecclesia sua permansisse perhiberent; et illi contra, videlicet canonici Sancti Stephani, suam ecclesiam matrem esse, quibusdam privilegiis et praeceptis assererent, sed per occasionem destructionis ecclesiae suae, cathedram ab ea remotam conquererentur: juxta Chalcedonensis decreta concilii, communi fratrum nostrorum consensu judicatum est, ut si canonici B. Stephani testibus idoneis probare potuerint, quod post redintegrationem ecclesiae suae infra annos triginta super querela hac quaestionem fecerint, per quam illorum videatur interrupta retentio, videlicet vel ante antistitem suum, vel ante legatum nostrum in communi audientia: hac probatione perfecta, privilegia eorum proprium robur obtineant, et episcopalis sedes in posterum apud B. Stephani ecclesiam habeatur; alioquin canonici B. Joannis ab hac querela liberi maneant, et episcopalem sedem sicut tenuerunt, teneant. Sane in hac negotii exsecutione nihil eis impediat illa excommunicationis diuturnitas, quam a fraternitate tua pro hoc negotio passi sunt. Praeterea canonicis B. Stephani, ecclesiae suae munimenta detineri a canonici S. Joannis conquesti sunt. Item canonici S. Joannis quaedam usualia sibi ab eis subtracta clamabant. Judicatum est ergo ut et istis omnino ecclesiae munimenta reddantur, cum vino et praebenda mansionarii; et illi rerum corporalium restitutionem recipiant, id est vini, carnis et cerae. Praecipimus igitur sollicitudini tuae, ut pro hoc negotio peragendo, et tanti scandali lite sedanda, adhibitis tecum sapientibus et religiosis fratribus, vel Divionem, vel ad alium competentiorem locum convenias, quo possint sine gravamine personas sibi necessarias adducere: et omni partium animositate seposita, ita sincere, ita liquide judicii hujus perfectionem accipias, quatenus inter eos nulla ulterius hujus rei lis aut querela remaneat. Testes autem hujus quaestionis probatores, quia de capite parochiae causa gravior agitur, quinque sint, sive ecclesiastici, sive laici, qui secundum canonicas sanctiones, de visu et auditu testimonium proferant. Plane hujus judicii exsecutionem, usque in Assumptionem proximam B. Mariae perfici consummarique praecipimus. Interim processiones, vel officiorum celebrationes, quae ab alterutra solent ecclesia exhiberi, mutuo secundum consuetudinem persolvantur. Datum Laterani, X Kalendas Maii.
CCCLXXIII.  Ad duodecim arbitros Atrebatenses.--Ut litem clericorum Atrebatensis ecclesiae, et monachorum Sancti Vedasti, absque partium studio definiant.   (Anno 1113-1114, Nov. 6.) [MANSI,  Concil.,  XX, 1033.]
Author: Paschalis II

PASCHALIS episcopus, servus servorum Dei, bonis viris, HUGONI majori, DODONI de HASTIS, GUAZELINO, GONZELINO fratribus, FULCONI filio Anselmi, HILVINO filio Adelfridi, GUASELINO militi, GIRARDO Sarraceno, GERBOIDO patri Balduini, THEBALDO filio Bonevitae, HERIBERTO, AGANONI, Atrebatensis municipii civibus, salutem et apostolicam benedictionem.

Viros bonos vos esse audivimus, et ideo vobis, tanquam bonis Ecclesiae filiis, quae imperanda sunt confidenter imperamus. Lis enim quae inter Ecclesiae vestrae clericos et B. Vedasti monachos agitata est, molesta nobis vehementer et gravis est. Novissime ad eam litem dirimendam, quae de veteris et novi burgi terminis agitur, vos tanquam veraciores arbitros elegerunt. Vobis igitur ex Dei et beati Petri auctoritate praecipimus, et in peccatorum remissionem injungimus ut, omni amicitia inimicitiaque seposita, de illis veteris et novi burgi terminis quidquid nostis verius ac certius proferatis. Ne qua vero pars de testimonii vestri veritate ambigat, ab unoquoque vestrum jusjurandum hujusmodi fieri pro animarum vestrarum salute praecipimus: quia de his terminis se sciente veritatem proferet; neque pro amicitia, aut inimicitia, aut pro pecunia mendacium dicet. Si autem de vobis aut duo, aut tres, aut quatuor, dissenserint, aut defuerint, octo testium assertio obtineat firmitatem. Data Anagniae, VIII Idus Novembris.
CCCLXXIV.  Ad Lambertum Atrebatensem episcopum.--Ad litem inter canonicos et monachos Atrebatenses dirimendam a se delectos arbitros scribit.   (Anno 1113, Nov. 6.) [MANSI,  Concil.,  XX, 1032.]
Author: Paschalis II

PASCHALIS episcopus, servus servorum Dei, venerabili fratri LAMBERTO episcopo Atrebatensi, salutem et apostolicam benedictionem.

Pro canonicorum vestrorum et monachorum S. Vedasti lite diutina frequenter et nos tibi scripsimus, et tu nobis litteras misisti. Caeterum quod non parum nos gravat, adhuc lis eadem. Ad illam enim divisionem quam monachis absentibus diremisti, nos eos juste cogere non potuimus. Venientibus autem nuper ad nos utriusque partis nuntiis, nos ad eligendos hujus arbitros utramque partem nostra auctoritate coegimus. Rogamus ergo dilectionem tuam ne graviter ferat quod divisionem veteris et novi burgi litteris vestris significatam, nequaquam firmaverimus, quia, ut praediximus, cogi ad eam monachi juste non poterant. Caeterum ad hanc infra dies quadraginta, sicut statuimus, peragendam, omnino te volumus imminere, quia neutra pars electis arbitris poterit refragari.
CCCLXXVI.  Privilegium pro Ecclesia Aptensi sub Langerio episcopo.   (Anno 1114, Jan. 13.) [  Gall. Christ.,  I, 77.]
Author: Paschalis II

PASCHALIS episcopus, servus servorum Dei, dilectis filiis Aptensis Ecclesiae canonicis, tam praesentibus quam futuris in perpetuum.

Officii nostri nos hortatur auctoritas, pro ecclesiarum statu sollicitos esse, et quae recte statuta sunt stabilire. Idcirco vestrum votum vestrique propositum auctoritate sedis apostolicae confirmamus, ut in Aptensi matrice ecclesia beatae Dei genitricis et semper virginis Mariae, et beati Castoris, perpetuis deinceps temporibus clericaliter et regulariter vivant, et quaecunque praedia, seu quaecunque res ad eorum victum deliberatae sunt, quiete semper eis, integreque serventur. Porro ipsi ecclesiae et ejus episcopis confirmamus castrum Sancti Martini, et castrum de Sanione, quod cum ex antiquo jure Aptensi ecclesiae pertineret per confratris nostri Laugerii episcopi praesentis industriam eidem ecclesiae restitutum est: caeteras sane donationes quas idem episcopus fecit, et scripti sui assertione firmavit, et tam vobis quam successoribus vestris praesenti decreti auctoritate firmamus, in regularis videlicet vitae observatione manentibus. Ipso vero vel suorum quolibet successorum ad Dominum evocato, quaecunque episcopi sunt, sub canonicorum provisione permaneant; nec alius in Aptensi ecclesia substituatur episcopus, nisi qui canonice ipsorum consilio fuerit et electione promotus; res autem deficientis episcopi nullus omnino laicorum invadere et depraedari praesumat. Decernimus ergo ut nulli omnino hominum liceat eamdem ecclesiam temere perturbare, aut ejus possessiones auferre, vel ablatas retinere, minuere, vel temerariis vexationibus fatigare; sed omnia integra conserventur eorum, pro quorum sustentatione ac gubernatione concessa sunt, usibus profutura. Si quis autem, quod absit! decreti hujus tenore cognito temere contraire attentaverit, honoris et officii sui periculum patiatur, aut excommunicationis torsione plectatur, nisi praesumptionem suam digna satisfactione correxerit; observantibus vero Dei omnipotentis gratia et beatorum apostolorum Petri et Pauli benedictio conferatur. Datum Laterani per manum Joannis, S. R. E diaconi cardinalis ac bibliothecarii, Idibus Januarii, indictione VII, Incarnationis Dominicae anno 1115, pontificatus quoque domni Paschalis secundi papae XV.
CCCLXXVIII.  Ad Joannem Morinorum episcopum.--De conservanda monasterii S. Bertini Sithiensis libertate.   (Anno 1114, Mart. 20.) [  Collection des Cartulaires,  III, 253.]
Author: Paschalis II

PASCHALIS episcopus, servus servorum Dei, venerabili JOANNI Morinorum episcopo, salutem et apostolicam benedictionem.

Tam ex fraternitatis vestrae litteris quam ex praedecessorum meorum sanctae memoriae Victoris et Urbani privilegiis, cognovimus atque perspeximus Beati Bertini monasterium, usque ad promotionis tuae tempora, in suae libertatis genio continuae permansisse, salvo jure solius Tarvanensis Ecclesiae. Unde tam nobis quam fratribus nostris, dictante justitia, visum est ut, si quid a te vel a Flandrensi comite, seu ab ejusdem loci abbate, minus provide minusque rationabiliter gestum est, nullum propter hoc detrimentum monasterio ingeratur. Nos igitur locum ipsum, quandiu monasticae religionis vigere claruerit, et abbatem loci in sua libertate et immunitate permanere decernimus. Datum Laterani, decimo tertio Kal. Aprilis.
CCCLXXIX.  Monasterio S. Bertini Sithiensi asserit terram Berquariam, a Balduino Flandriae comite pro villa Ostresala datam.   (Anno 1114, Mart. 25.) [  Collection des Cartulaires,  III, 258.]
Author: Paschalis II

PASCHALIS episcopus, servus servorum Dei, dilectis filiis LAMBERTO abbati, et fratribus Sancti Bertini, salutem et apostolicam benedictionem.

Officii nostri nos hortatur auctoritas pro Ecclesiarum statu sollicitos esse, et earum quieti, auxiliante Domino, providere. Quamobrem nos petitionibus vestris annuimus, et commutationem, inter vos et Balduinum Flandrensium comitem factam, quia utilem monasterio credimus, scripti praesentis assertione firmamus. Pro commutatione siquidem villae, Ostreselae dictae, quae juris Sancti Bertini fuisse dignoscitur, monasterio vestro apud Furnas quamdam terram, videlicet Berquariam, in parochia Wlepem, unde Eremboldus Musolf, utpote berquarius ante id temporis censum solvit; quae videlicet certis dimensionibus, pro more patriae illius, mensurata, viginti octo librarum redditum, singulis annis, persolvit. Hanc igitur berquariam cum eodem redditu ab omni exactione prorsus immunem ac liberam, quemadmodum idem comes possedit, et monasterio vestro, in praesentia optimatum suorum, jure haereditario tradidit, nos in perpetuum manere decernimus. Duas etiam garbas decimae de nova terra, Dipesele dicta, et duas garbas de nova terra, Hucmareserce dicta, et terram quamdam in villa, Atrike dicta, sicut ab eodem comite monasterio vestro colatae sunt, quietas vobis et integras manere sancimus. Porro altaria duo, unum de Eggafridi capella, et alterum de Warnestum, quae dilectus et venerabilis confrater noster Joannes, Tarvanensis episcopus, in possessionem perpetuam Beato Bertino tradidit, nos quoque vobis in possessionem perpetuam confirmamus, salvo ejus videlicet episcopi censu annuo, qui ex eisdem altaribus est persolvendus. Nemini ergo in posterum liceat haec quae superius adnotata sunt a vestri coenobii unitate ac possessione dividere, sed sicut praemissum est, quieta et integra omnia in ejus jure ac ditione serventur. Si quis igitur, decreti hujus tenore cognito, temere, quod absit! contraire tentaverit, honoris et officii sui periculum patiatur, atque excommunicationis ultione plectatur, nisi praesumptionem suam digna satisfactione correxerit. Datum Laterani, octavo Kal. Aprilis, per manum Joannis, sanctae Romanae Ecclesiae diaconi cardinalis ac bibliothecarii, Incarnationis Dominicae anno millesimo centesimo quinto decimo, indictione septima, pontificatus autem domni Paschalis secundi papae anno itidem quinto decimo.
CCCLXXXVI.  Privilegium pro ecclesia B. Laurentii Florentiae.  Anno 1114, April. 15.)[LAMI,  Eccles. Florent. Monum.,  III, 1772.]
Author: Paschalis II

PASCHALIS episcopus, servus servorum Dei, dilectis filiis JOANNI priori et fratribus in ecclesia Beati Laurentii secus Florentiam regulariter viventibus, tam praesentibus quam futuris in perpetuum.

Piae postulatio voluntatis effectu debet prosequente compleri, quatenus et devotionis sinceritas laudabiliter enitescat, et utilitas postulata vires indubitanter assumat. Quia igitur dilectio tua ad sedis apostolicae portum confugiens, ejus tuitionem devotione debita requisivit, nos supplicationi tuae clementer annuimus, et B. Laurentii ecclesiam, cui Deo auctore praesides, cum omnibus ad ipsam pertinentibus sub tutelam apostolicae sedis excipimus. Per praesentis igitur privilegii paginam apostolica auctoritate statuimus, ut quaecunque bona, quascunque possessiones, eadem Ecclesia, concessione pontificum, liberalitate principum, oblatione fidelium, vel aliis justis modis, in praesenti septima indictione possidere cognoscitur, aut in futurum largiente Deo legitime poterit adipisci, firma vobis vestrisque successoribus et illibata permaneant, salvo jure Florentini episcopi, cui tamen ecclesiam ipsam gravare non liceat, aut bona ejus auferre, aut in feudum personis aliquibus tradere, aut modis quibuslibet alienare; decernimus ergo ut nulli omnino hominum facultas sit eamdem ecclesiam temere perturbare, aut ejus possessiones auferre, vel ablatas retinere, minuere, vel temerariis vexationibus fatigare, sed omnia integra conserventur eorum, pro quorum sustentatione concessa sunt, usibus omnimodis profutura. Sane diebus solemnibus in claustro vel in atrio ecclesiae processiones facere, aut missas ad tertiam canere, nullius contradictio vos inhibeat; sed modis omnibus studeatis omnipotentem Deum glorificare, et saluti animarum vestrarum ipso praestante vigilanter insistere. Si qua igitur in futurum ecclesiastica quaelibet saecularisve persona, hanc nostrae constitutionis paginam sciens, contra eam venire tentaverit, secundo tertiove commonita, si non satisfactione congrua emendaverit, potestatis honorisque sui dignitate careat, reamque se divino judicio existere de perpetrata iniquitate cognoscat, et a sanctissimo corpore ac sanguine Dei et Domini Redemptoris nostri Jesu Christi aliena fiat, atque in extremo examine districtae ultioni subjaceat. Cunctis autem eidem loco justa servantibus sit pax Domini nostri Jesu Christi, quatenus et hic fructum bonae actionis percipiant, et apud districtum judicem praemia aeternae pacis inveniant. Amen. Ego Paschalis catholicae Ecclesiae episcopus SS. Datum Laterani per manum Joannis sanctae Romanae Ecclesiae diaconi cardinalis ac bibliothecarii, XVII Kal. Maii, indictione VII, Incarnationis Dominicae anno 1115, pontificatus quoque domni Paschalis papae secundi anno XV.
CCCLXXXVII.  Ad Mauritium archieviscopum Bracarensem.   (Anno 1114, April. 18.) [MANSI,  Concil.,  XX, 117.]
Author: Paschalis II

Inter querelas alias quae de te ad sedem apostolicam delatae sunt, Legionensis Ecclesiae invasio et contritio nos gravius contristavit. Super quae ex nostris litteris monitus, et a vicario nostro Bernardo Toletano ad concilium evocatus, et venire et satisfacere contempsisti. Ad haec pro hujus nequitia et inobedientia, per eum tam a sacerdotali quam ab episcopali officio interdictus, eadem officia celebrare pertinaciter praesumpsisti. Nos igitur, auctore Deo, tantum nequitiae et superbiae facinus ulciscentes, et eadem tibi officia, et Bracarensis Ecclesiae obedientiam interdicimus, donec resipiscens obedias et plenius satisfacias.

Datum Laterani, XIV Maii, indict. VII.